Il-Partit Laburista qal li l-Kap tal-Oppożizzjoni Simon Busuttil għandu jieħu azzjoni fil-konfront ta' Beppe Fenech Adami li kif ħareġ ismu, waqfet investigazzjoni tal-pulizija dwar kumpanija f'Malta bl-isem ta' Capital One li tagħha kien direttur u li kienet investigata dwar ħasil ta' flus u traffikar tad-drogi. F'konferenza tal-aħbarijiet fiċ-Ċentru Nazzjonali Laburista l-Ħamrun indirizzata mid-Deputat Mexxej għall-Affarijiet tal-Partit Chris Cardona u l-Ministru għall-Ġustizzja, Kultura u Gvern Lokali Owen Bonnici, iż-żewġ kelliema żammew il-pressjoni fuq il-Kap tal-Oppożizzjoni u saħqu li l-każ huwa serju li jimmerita azzjoni. Il-Ministru Owen Bonnici ta rendikont ta' dak li fiha l-inkjesta (ara paġni 4 u 5) u elenka wkoll għall-fatt li listi tat-tranżjazzjonijiet ta' din il-kumpanija ma baqgħux fil-file tal-pulzija u l-inkjesta magħmula mill-Gvern kellha aċċess għalihom għax reġgħet talbithom lil Bank of Valletta. Owen Bonnici staqsa jekk li kieku dawn il-listi tat-transazzjonijiet għaddew għand l-awtoritajiet Olandizi, li ma saritx għax għebu mill-file tal-pulizija, l-investigazzjoni fl-Olanda kinitx tieħu xejra oħra. Bonnici fakkar kif l-espret li tqabbad mill-inkjesta biex janalizza dawn id-dokumenti f'Malta kkonkluda li dan il-każ jimmerita li jkun investigat mill-pulizija u mill-FIAU, stqarr Bonnici filwaqt li saħaq li dan huwa każ serju ħafna u li mill-inkjesta li saret joħorġu diversi fatti li juru dan. Min-naħa tiegħu d-Deputat Mexxej għall-Affarijiet tal-Partit tenna li l-konklużjonijiet ta' din l-investigazzjoni, li ddeskriviet il-każ bħala 'a hot potato', huma serji u fakkar kif dan kollu seħħ meta Beppe Fenech Adami kien de facto ministru tal-pulizija. Cardona staqsa jekk il-Kap tal-Oppożizzjoni kienx se jieħu azzjoni fil-konfront ta' Beppe Fenech Adami jew inkella hux ser jagħmel bħal m'għamel fil-konfront ta' nies bħal Jason Azzopardi, Toni Bezzina, Giovanna Debono, George Pullicino u oħrajn, li ddefendihom. "Simon Busuttil huwa komdu li jkollu Viċi Kap li manifestament għandu riżultat ta' dan it-tip wara inkjesta minn tliet eks Imħallfin? Il-Kap tal-Oppożizzjoni għandu jieħu azzjoni immedjata," saħaq il-Ministru Cardona. Chris Cardona semma wkoll kif fl-istess perjodu tal-investigazzjoni, il-kontijiet bankarji ta' Beppe Fenech Adami żdiedu għal ammont ta' miljun ewro, dan iqajjem dubji kbar li hemm bżonn spjegazzjonijiet. Il-Ministru għall-Ekonomija stqarr li bla dubju kieku l-każ kien jinvolvi xi membru tal-Gvern u mhux lil Beppe Fenech Adami, fuq dan il-każ kienu jintalbu r-riżenji filwaqt li insista li Simon Busuttil għandu jieħu azzjoni minkejja li m'għandux l-awtorità politika jagħmel dan għax il-PN huwa maħkum minn klikka estremista li jmexxi Beppe Fenech Adami u għax m'għandux l-awtorità morali li jagħmel dan.